C 125/414
LV
Eiropas Savienības Oficiālais Vēstnesis
5.4.2023.
Trešdiena, 2022. gada 14. septembris (38b) Ir jāpieņem atbilstoši noteikumi par cīņu pret krāpšanu, jo īpaši attiecībā uz lietotu cepamo eļļu, ņemot vērā to,
cik plaši tiek praktizēta palmu eļļas piemaisīšana.
Ir būtiski atklāt un novērst krāpšanu, lai nepieļautu negodīgu konkurenci un to, ka vēršas plašumā mežu izciršana trešās valstīs, tāpēc būtu īstenojamas pilnīgas un sertificētas izsekošanas iespējas.
(39)
Pārvaldības regulā (Regula (ES) 2018/1999) ir vairākas atsauces uz Savienībai saistošo mērķrādītāju, saskaņā ar kuru ir jāpanāk, ka 2030. gadā Savienībā patērētās atjaunojamās enerģijas īpatsvars ir vismaz 32 %.
Lai efektīvi palīdzētu īstenot ieceri siltumnīcefekta gāzu emisijas līdz 2030. gadam samazināt vismaz par 55 %, šis mērķrādītājs ir jāpalielina, tāpēc minētās atsauces būtu jāgroza.
Neviens papildu plānošanas un ziņošanas prasību kopums neveidos jaunu plānošanas un ziņošanas sistēmu — šādu prasību kopumam būtu jāpiemēro spēkā esošais plānošanas un ziņošanas regulējums, kas izveidots ar Regulu (ES) 2018/1999.
(40)
Lai nepieļautu, ka dublējas regulējuma prasības, kuras attiecas uz transporta degvielas dekarbonizācijas mērķiem, būtu jāgroza Eiropas Parlamenta un Padomes Direktīvas 98/70/EK (15) darbības joma, to saskaņojot ar Direktīvu (ES) 2018/2001.
(40a) Tāpat ir svarīgi veicināt pētniecību un inovāciju tīras enerģijas — piemēram, ūdeņraža — jomā, lai apmierinātu
augošo pieprasījumu pēc alternatīvas degvielas un lai pirmkārt un galvenokārt panāktu, ka tirgū ir pieejama enerģija, kas lētāka par tādu fosilo kurināmo kā dīzeļdegviela, degvieleļļa un benzīns, kuru cena patlaban ir rekordliela.
(41)
Būtu jāgroza Direktīvas 98/70/EK definīcijas, lai tās saskaņotu ar Direktīvu (ES) 2018/2001 un tādējādi nepieļautu, ka šajos divos tiesību aktos ir piemērotas atšķirīgas definīcijas.
(42)
Direktīvā 98/70/EK noteiktie pienākumi attiecībā uz siltumnīcefekta gāzu emisiju samazināšanu un biodegvielas izmantošanu būtu jāsvītro, lai regulējumu racionalizētu un nepieļautu divkāršu regulējumu, rēķinoties ar stingrākiem pienākumiem panākt transporta degvielas dekarbonizāciju, kas noteikti Direktīvā (ES) 2018/2001.
(43)
Lai nepieļautu ziņošanas pienākumu regulējuma dublēšanos, būtu jāsvītro Direktīvā 98/70/EK noteiktie pienākumi attiecībā uz siltumnīcefekta gāzu emisiju samazināšanas monitoringu un attiecīgo ziņošanu.
(44)
Būtu jāatceļ Padomes Direktīva (ES) 2015/652, ar ko paredz sīki izstrādātus noteikumus Direktīvas 98/70/EK 7. a panta vienādai īstenošanai, jo Direktīvas 98/70/EK 7.a pants ar šo direktīvu tiek atcelts, tāpēc vairs nav aktuāls.
(45)
Biobāzētu dīzeļdegvielas komponentu gadījumā Direktīvā 98/70/EK ir iekļauta atsauce uz dīzeļdegvielu B7, t. i., dīzeļdegvielu, kas satur līdz 7 % taukskābju metilesteru (FAME), tāpēc iespējas īstenot vērienīgākus biodegvielas iekļaušanas mērķrādītājus, kuri noteikti Direktīvā (ES) 2018/2001, patlaban ir ierobežotas.
Tas skaidrojams ar faktu, ka gandrīz visu Savienības dīzeļdegvielas piedāvājumu jau nodrošina B7.
Tāpēc biobāzētu komponentu maksimālais īpatsvars būtu jāpalielina no 7 % līdz 10 %.
Lai nodrošinātu, ka tirgū turpina ienākt dīzeļdegviela B10 (t. i., dīzeļdegviela, kas satur līdz 10 % taukskābju metilesteru (FAME)), Savienības mērogā ir jānosaka B7 aizsardzības pakāpe 7 % FAME saturam dīzeļdegvielā, jo ir sagaidāms, ka līdz 2030. gadam vēl būs daudz tādu transportlīdzekļu, kuros B10 izmantot nevar.
Tas būtu jāatspoguļo ar šo aktu grozītās Direktīvas 98/70/EK 4. panta 1. punkta otrajā daļā.
(45a) Turklāt, plašāk izmantojot atjaunojamo enerģiju, var vairot enerģētisko drošību un pašpietiekamību, tādējādi
cita starpā arī mazinot atkarību no fosilā kurināmā.
Tomēr ir būtiski arī turpmāk stiprināt un savstarpēji savienot pārvades sistēmu, lai taisnīgi un lietderīgi izmantotu šo pārkārtošanas procesu, nodrošinot, ka iegūtās priekšrocības ir vienmērīgi sadalītas Savienības iedzīvotājiem un neiestājas enerģētiskā nabadzība.
(46)
Ar pārejas noteikumiem būtu jāparedz iespēja arī turpmāk sakārtoti vākt datus un pildīt ziņošanas pienākumus saistībā ar tiem Direktīvas 98/70/EK pantiem, kas ar šo direktīvu ir svītroti.
(15)
Eiropas Parlamenta un Padomes 1998. gada 13. oktobra Direktīva 98/70/EK, kas attiecas uz benzīna un dīzeļdegvielu kvalitāti un ar ko groza Padomes Direktīvu 93/12/EEK (OV L 350, 28.12.1998., 58. lpp.).